3 หุ้นมือถือพุ่งแรง รับปัจจัยบวกทีโอทีเล็งหาพันธมิตรคลื่น 2300MHz
3 หุ้นมือถือพุ่งแรง รับปัจจัยบวกทีโอทีเล็งหาพันธมิตรคลื่น 2300MHz เปิดซื้อซอง 10-15 ก.พ.นี้
8 ก.พ. 2560

ผู้สื่อข่าวรายงานว่า ราคาหุ้นบริษัท โทเทิ่ล แอ็คเซ็ส คอมมูนิเคชั่น จำกัด (มหาชน) หรือ DTAC ณ เวลา 11.05 น. ราคาอยู่ที่ 42.50 บาท บวก 1.25 บาท หรือ 3.03% สูงสุดที่ 43 บาท ต่ำสุดที่ 41.50 บาท มูลค่าซื้อขายที่ 217.14 ล้านบาท
ขณะเดียวกันราคาหุ้นบริษัท ทรู คอร์ปอเรชั่น จำกัด (มหาชน) หรือ TRUE อยู่ที่ 6.35 บาท บวก 0.15 บาท หรือ 2.42% สูงสุดที่ 6.50 บาท ต่ำสุดที่ 6.15 บาท มูลค่าซื้อขายที่ 1.37 พันล้านบาท
อีกทั้งราคาหุ้นบริษัท แอดวานซ์ อินโฟร์ เซอร์วิส จำกัด (มหาชน) หรือ ADVANC อยู่ที่ 168 บาท บวก 4.50 บาท หรือ 2.75% สูงสุดที่ 168 บาท ต่ำสุดที่ 163.50 บาท มูลค่าซื้อขายที่ 1.75 พันล้านบาท ขณะที่ดัชนีตลาดหุ้นไทยโดยรวมบวก 0.29%
โดยราคาหุ้นกลุ่มดังกล่าวปรับตัวขึ้นแรงรับปัจจัยจัยบวอกทีโอทีเตรียมหาพันธมิตรให้บริการไร้สายคลื่นความถี่ย่าน 2300 เมกะเฮิร์ตช์ (MHz) โดยจะมีการเปิดให้ผู้สนใจมาซื้อซอง 10-15 ก.พ.นี้
 
ด้าน บล.ฟินันเซีย ไซรัส ระบุในบทวิเคราะห์ว่า บริษัท ทีโอที จำกัด (มหาชน) กำหนด Timeline ชัดเจนขึ้นสำหรับการสรรหาคู่ค้าในการให้บริการไร้สายคลื่นความถี่ย่าน 2300 เมกะเฮิร์ตช์ (MHz) ซึ่งจะเปิดให้ผู้สนใจมาซื้อซอง 10-15 ก.พ. ยื่นเอกสาร 27 มี.ค. เซ็นสัญญาภายในไตรมาส 3/60 และพร้อมให้บริการในไตรมาส 4/60 โดยทีโอทีจะเลือกเพียง 1 บริษัท ซึ่งกรอบเวลาที่ชัดเจนเป็น Sentiment บวกกับกลุ่มมือถือ อาจมีแรงเก็งกำไรหุ้น DTAC อีกครั้งเพราะต้องการคลื่นใหม่มาทดแทนคลื่น 1800 MHz และ 850 MHz ที่จะหมดสัมปทานปี 61
ทั้งนี้ มองว่าการแข่งขันไม่น่ารุนแรงเพราะ ADVANC และTRUE ต่างมีภาระหนักอยู่แล้ว ในด้านพื้นฐานยังแนะนำขาย DTAC ให้ราคาพื้นฐาน 30 บาท เพราะต้นทุนที่เพิ่มจะกดดันผลประกอบการต่อไป ส่วน ADVANC ให้ราคาพื้นฐาน 170 บาท แนะนำถือ และ TRUE อยู่ระหว่างปรับประมาณการ